b"\n_START_ARTICLE_\nInsult\n_START_PARAGRAPH_\nUn  insult  \xc3\xa9s un mot o expressi\xc3\xb3 que \xc3\xa9s utilitzat per l'emissor amb la intenci\xc3\xb3 de fer mal o ofendre un altre individu que \xc3\xa9s considerat com a receptor de l'insult. \xc3\x89s dif\xc3\xadcil de determinar amb precisi\xc3\xb3, qu\xc3\xa8 constitueix o no un insult, ja que es troba subjecte a convencions socials i culturals. Antropol\xc3\xb2gicament qu\xc3\xa8 constitueix o no un insult nom\xc3\xa9s pot ser definit en el nivell emic de les ci\xc3\xa8ncies socials. Tamb\xc3\xa9 dins de la pragm\xc3\xa0tica i concretament la teoria dels actes de parla es pot pensar i discutir el que constitueix o no un insult._NEWLINE_Generalment l'insult \xc3\xa9s una pr\xc3\xa0ctica social desaprovada i rebutjada. Sovint l'insult es refereix a la sexualitat, als progenitors, aparen\xc3\xa7a, discapacitats f\xc3\xadsiques o les capacitats mentals de la persona a qui s'adre\xc3\xa7a l'insult, en resum qualsevol cosa que pugui ofendre o molestar la persona a qui va dirigit._NEWLINE_A l'Edat Mitjana un insult ofensiu era dir ca!, fill de ca!, que es deia als sarra\xc3\xafns i jueus i a persones considerades menyspreables. Tamb\xc3\xa9 s'amollaven freq\xc3\xbcentment barba merdosa, banyut, per lo cul de D\xc3\xa9u, bagassa, bagassa cantonera, sutze bagassa,  ill de bagassa, bord (Canals 2003: 39, 91-94).\n_START_SECTION_\nRenec\n_START_PARAGRAPH_\nUn renec \xc3\xa9s un mot o locuci\xc3\xb3 indecorosa o de maledicci\xc3\xb3 que, en general, inj\xc3\xbaria o es mofa de D\xc3\xa9u o dels s\xc3\xadmbols sagrats (en aquest cas \xc3\xa9s una blasf\xc3\xa8mia o flastomia) i sona com una interjecci\xc3\xb3.  Pot ser una imprecaci\xc3\xb3 vexat\xc3\xb2ria, de condemnaci\xc3\xb3, o una mostra d'enuig, de sorpresa. En molts casos \xc3\xa9s un simple ajut del llenguatge. O b\xc3\xa9 pot ser una paraula grollera o indecent emprada com a interjecci\xc3\xb3. El qui renega sovint \xc3\xa9s dit renegador, renegaire o malparlat. El qui blasfema o diu flastomies \xc3\xa9s un cagad\xc3\xa9us. Hi ha renecs i expressions injurioses que s'encavalquen amb els insults._NEWLINE_Amb l'afebliment del poder de la religi\xc3\xb3 en les societats europees es renega molt menys que els nostres avantpassats puix que han perdut for\xc3\xa7a i pes aquestes expressions, per\xc3\xb2 es continua insultant i injuriant."